Også i den kommende weekend vil det ikke være tilladt at opholde sig i Jomfru Ane Gade efter barerne lukker klokken 22. Det skriver Nordjyllands Politi i en pressemeddelelse. - Vi forlænger forbuddet, fordi smitten stadig er blandt os – og vores patruljer vil føre tilsyn i og omkring Jomfru Ane Gade og resten af politikredsen for at påse, at reglerne og retningslinjer overholdes, siger vicepolitiinspektør Henrik Skals. Opholdsforbuddet betyder, at det ikke er tilladt at opholde sig i Jomfru Ane Gade, Jomfru Anes Gård og Ny Mølle Stræde i tidsrummet fra klokken 22 til 02. Opholdsforbuddet gælder fra torsdag den 1. oktober til søndag den 4. oktober. Det er dog stadig tilladt at gå i gennem arealerne. Hotspot nedlægges Mens opholdsforbuddet i og omkring Jomfru Ane Gade forlænges, har Nordjyllands Politi imidlertid valgt at nedlægge det hotspot, der har været gældende i Jomfru Ane Parken. - Nu har det køligere efterårsvejr sit tag i os, og derfor giver det ikke længere mening at patruljere dér i særlig grad, siger vicepolitiinspektør Henrik Skals, der understreger, at det ikke betyder, at indsatsen i forhold til covid-19-situationen slækkes. Politiet holder dog stadig øje med, om forsamlingsforbuddet overholdes. I den kommende tid vil de være særligt opmærksomme på indendørs faciliteter. Det være sig restauranter, men også fitnesscentre. - I fitnesscentre er der smitterisiko, hvor mange mennesker har fælles kontaktpunkter. Så her kommer vi forbi for at kontrollere at forholdene er i orden i forhold til corona-situationen. Det er vigtigt, at vi undgår at starte nye smittekæder, understreger Henrik Skals, der tilføjer, at man i det hele taget vil se politiet mere i bybilledet.

Opsummering:
Nordjyllands Politi vælger samtidig at nedlægge hotspottet i Jomfru Ane Parken og vil i den kommende tid være mere opmærksomme på indendørs faciliteter.